Paramedici in PE aangeval, beroof(Argieffoto: @WCHEMS/Twitter) Nooddienspersoneel is Maandag in Port Elizabeth in die Oos-Kaap aangeval en beroof. Sizwe Kupelo, woordvoerder van die provinsiale departement van gesondheid, het in ŉ verklaring gesê die voorval het omstreeks 03:00 in Joe Slovo plaasgevind toe die span ŉ asma-pasiënt na ŉ hospitaal vervoer het. “ŉ Motor, glo ŉ VW Golf, het op die R75 voor die ambulans gery. Die motor het skielik ŉ u-draai gemaak en sy hoofligte geflikker om die ambulans se bestuurder te waarsku. Die bestuurder van die ambulans het egter nie vermoed dat enigiets verkeerd is nie, en het in die rigting van die Chatty Dip-kruising gery.” Die ambulans moes stilhou omdat die kruising versper is. Drie onbekende mans het uit die donker te voorskyn gekom en die ambulans genader. “Hulle het glo die bestuurder se ruit gebreek en die bestuurder se linkerhand en gewrig is in die proses beseer. Die ambulansspan en die pasiënt is van hul persoonlike besittings beroof. Een van die wiele van die ambulans is ook beskadig.” Die ambulansspan is by die Dora Nginza-hospitaal vir hul beserings behandel. Hulle moes ook traumaberading ontvang. Kupelo het gesê die polisie stel verder ondersoek in. “Dit is ŉ soortgelyke modus operandi op dieselfde plek waar daar op ŉ privaat ambulansdiens geskiet is toe hulle ŉ u-draai gemaak het om te probeer wegkom. Sulke voorvalle word ten sterkste veroordeel. Ons nooddienspersoneel kan nie onder sulke omstandighede werk nie.” Wanneer misdadigers veroorsaak dat ambulansspanne sekere gebiede wil vermy, het dit ŉ negatiewe impak op die mense wat dringend mediese behandeling benodig, het hy bygevoeg. “Ons hoop die polisie sal misdade teen paramedici prioritiseer sodat die skuldiges aangekeer kan word.”